  Виталий Пронин Каргуртлэн шораз ик усьтӥмы пу скульптураосын парк.19-тӥ куарусёнэ эгра калык сӥё-дано пусъиз Эгра каргуртлэн кылдэмез дырысен 400 ар тырмонэз. Кызьы каргурт юбилейзэ пумитаз, маде Эгра муниципал кылдытэтлэн йырыз Олег Зонов.- Эгра поселение сярысь нырысьсэ гожтэмын 1615-тӥ арын Дозорной книгаын, - гуртлэн историез сярысь вера Олег Николаевич. - Соку выт тырытон вылысь калыклэсь ваньбурзэ гожъяса ветло вылэм дозорнойёс. Нош 1646-тӥ арын калыкез лыдъян - перепись - ортчем. Соку Эграын 21 юртъер вылэм, нош 1878-тӥ арын 43 юртъер но 185 мурт улӥсез луэм. 1858-тӥ арын Вятка губерниысь Глазов уездын кылдэ Эгра волость.Али посёлокын 20 сюрслэсь трос адями улэ. Соослэсь улон-вылонзэс умоятон сярысь лапак сюлмаськиськомы. Туэ гинэ тани 2 сюрс метр тротуаръёс вуттӥмы. Ялан ӝуась тыл доры чагыр эстӥськон гумыос кыскимы, котыраз чебер плитка тыримы. Талы ӝыны миллион манетлэсь уно висъямы.Эгра калыклэсь кемалась куронзэ быдэстӥмы: каргуртлэн шораз ик усьтӥмы пу скульптураосын парк. Со выжыкылын кадь чебер пӧрмиз. Котырак пу ӟусъёс, ӟечыранъёс пуктылэмын. Берло татын пельнянь пӧранэз радъялом но удмуртъёслэн яратоно сиёнзылэсь резиденцизэ усьтом. Соку туристъёс но дорамы уногес вуылозы. Интыез татын туж умой, одӥг но ӝыны гектарлэсь ятыр, ошмес бызе.Эгра воштӥське, Эгра чеберске. Кызьы уд вера 2013-тӥ арын пуктэм «Радуга» нылпи садмес. Шор стадионысьтымы но калык уг бырылы, пиналэз но, арлыдоез но татчы лыктэ. Спортэн эшъяськисьёс пумен йыло.  